b'\n_START_ARTICLE_\nPoljubac\n_START_SECTION_\nDjelovanje poljupca\n_START_PARAGRAPH_\nZa poljubac u obraz sudjeluju samo dva facijalna mi\xc5\xa1i\xc4\x87a dok se za vru\xc4\x87i vla\xc5\xbeni poljubac uklju\xc4\x8de vi\xc5\xa1e od 34 mi\xc5\xa1i\xc4\x87a lica. Receptori na jeziku primaju 28 puta sna\xc5\xbeniji podra\xc5\xbeaj nego vr\xc5\xa1ci prstiju. Nje\xc5\xbeni dodiri usana uzrokuju uzbu\xc4\x91enje koje izbija na povr\xc5\xa1inu ko\xc5\xbee, koja po\xc4\x8dne crvenjeti i stoga ljubavnici ne mogu negirati po\xc5\xbeudu koja se jasno \xc4\x8dita na ko\xc5\xbei. Nje\xc5\xbeni i duboki poljupci otkrivaju kvalitetu ljubavnih odnosa partnera, jer kroz takve poljupce partneri se u potpunosti predaju drugome i pre\xc5\xa1utno dopu\xc5\xa1taju posjedovanje. Potpuni ljubavni do\xc5\xbeivljaj tra\xc5\xbei i cjelovito otvaranje pa u trenutcima tjelesnog sjedinjenja usta postaju organ spajanja. Znak za ozbiljnu krizu u odnosima me\xc4\x91u partnerima i prestanak veze u pravilu pokazuje kada poljupci po\xc4\x8dinju izostajati. Prema psihoanaliti\xc4\x8daru Sigmundu Freudu usta simboliziraju spolnost, a poljubac hranu, pa uskra\xc4\x87ivanjem poljubaca partneru uskra\xc4\x87ujemo i toliko potrebnu emotivnu hranu i bliskost._NEWLINE_Poljupci stvaraju osje\xc4\x87aj ugode i smirenja i pridonose fizi\xc4\x8dkoj ravnote\xc5\xbei tijela, pove\xc4\x87avaju obrambene sposobnosti organizma, pomla\xc4\x91uju ko\xc5\xbeu i mi\xc5\xa1i\xc4\x87e lica, uklanjaju stres i podi\xc5\xbeu samopo\xc5\xa1tovanje._NEWLINE_Strastveni, neobuzdani poljupci uzrokuju orkanska uzbu\xc4\x91enja u cijelom tijelu, ubrzava se rad svih organa, plu\xc4\x87a, mozga, srca. Srce radi 30 do 60 posto br\xc5\xbee, krv br\xc5\xbee cirkulira, pove\xc4\x87ava se krvni tlak, povisuje tjelesna temperatura za pola stupnja. Mada vrlo rijetko, ali kombinacija visokog tlaka i pove\xc4\x87anog optere\xc4\x87enja mozga mo\xc5\xbee voditi mo\xc5\xbedanom udaru. Uz poljubac s partnerom izmjenjujemo i vodu, soli, bjelan\xc4\x8devine, izlu\xc4\x8devine razli\xc4\x8ditih \xc5\xbelijezda i pribli\xc5\xbeno 25 milijuna raznih mikroorganizama.\n_START_SECTION_\nPoljubac u pisanoj i vizualnoj umjetnosti\n_START_PARAGRAPH_\nPoljubac je \xc4\x8dest motiv, u bajci bra\xc4\x87e Grimm princ poljupcem budi uspavanu Trnoru\xc5\xbeicu, Juda je izdao Isusa poljupcem, dok je u SF filmu The Matrix, glavni junak (Neo) vra\xc4\x87en na ovaj svijet poljupcem svoje ljubavi (Trinity)._NEWLINE_U bajkama princeze ljube za\xc4\x8darane \xc5\xbeabe koje se potom pretvaraju u prekrasne prin\xc4\x8deve.'